Tappiosta valtaosa on pandahankkeeseen liittyviä kuluja.

Katso videolta suloisten pandojen ensimmäinen ulkoilu Suomen pakkasissa.

Ähtärin Eläinpuisto on talousvaikeuksissa. Eläinpuisto ja sen tytäryhtiöt Snowpanda Resort Ähtäri Zoo sekä Hotelli Mesikämmen ovat anoneet Ähtärin kaupungilta rahoitusjärjestelyjä viime vuoden heikon taloudellisen tuloksen vuoksi. Lopulliset tilinpäätöstiedot valmistuvat toukokuun lopulla, mutta viime vuoden konsernitilinpäätös asettuu noin miljoonan euron verran miinukselle. Tappiosta noin 800 000 euroa on pandahankkeeseen liittyviä kuluja.

- Heinäkuussa 2017 aloittanut Eläinpuistoyhtiöiden hallitus käynnisti vuoden lopulla välittömät toimenpiteet talouden korjaamiseksi, joiden vaikutuksen ovat alkaneet näkyä vasta vuoden 2018 puolella, Ähtärin Eläinpuisto Oy.n hallituksen puheenjohtaja Mikko Savola sanoo tiedotteessa.

Eläinpuiston viime vuoden kävijämäärät jäivät merkittävästi budjetoitua pienemmiksi. Tiedotteen mukaan se johtuu siitä, että ihmiset jäivät odottamaan pandojen tuloa. Samalla puiston palkkakustannukset nousivat pandaprojektin työllistävyyden vuoksi. Ähtärin Eläinpuisto Oy:n toimitusjohtaja Jonna Pietilän mukaan kuluva vuosi on sen sijaan lähtenyt mukavasti käyntiin: kävijöitä on ollut budjetoitua enemmän.

- Odotamme talouden oikenevan vuoden 2018 aikana kassavirran ja nyt tehtävien rahoitusjärjestelyjen ansiosta, Pietilä kertoo tiedotteessa.